
LATVIJAS  REPUBLIKAS  MINISTRU  KABINETS

2006.gada 5.septembrī
Noteikumi Nr.741
Rīgā
(prot. Nr.45  17.§)

Kārtība, kādā biedrības, arodbiedrības un reliģiskās organizācijas 

saņem licenci vietēja mēroga vienreizējo izložu organizēšanai 
Izdoti saskaņā ar
Azartspēļu un izložu likuma
63.panta trešo daļu

1. Noteikumi nosaka kārtību, kādā biedrības, arodbiedrības un reliģiskās organizācijas (turpmāk – organizācija) saņem licenci vietēja mēroga vienreizējo izložu organizēšanai.
2. Lēmumu par licences piešķiršanu pieņem Izložu un azartspēļu uzraudzības inspekcija (turpmāk – inspekcija).

3. Lai saņemtu vienreizējās izlozes organizēšanas licenci, organizācija ne vēlāk kā 40 dienas pirms paredzētās izlozes iesniedz inspekcijā: 

3.1. iesniegumu; 

3.2. notariāli apliecinātu organizācijas statūtu kopiju vai statūtu kopiju, uzrādot oriģinālu; 

3.3. kompetentas reģistru iestādes izsniegtas attiecīgās organizācijas reģistrācijas apliecības kopiju; 

3.4. organizācijas vadītāja apstiprinātas ziņas par izlozes atbildīgo per​sonu – vārdu, uzvārdu, personas kodu (personām, kurām personas kods netiek piešķirts, – personu apliecinoša dokumenta izsniegšanas datumu, numuru un iestādes nosaukumu, kura izsniegusi attiecīgo dokumentu); 

3.5. izlozes noteikumus; 

3.6. ja organizācija veic saimniecisko darbību, pēdējā gada pārskata kopiju; 

3.7. ja organizācija neveic saimniecisko darbību, bankas izziņu par apmaksātā statūtkapitāla lielumu; 

3.8. ja organizācija saimnieciskās darbības veikšanai noslēgusi kredītsaistību līgumus, izziņu par to apmēru un paredzētajiem samaksas termiņiem. 

4. Šo noteikumu 3.5.apakšpunktā minētajos izlozes noteikumos iekļauj šādu informāciju:

4.1. izlozes nosaukums un veids;

4.2. izlozes organizēšanas vieta un laiks;

4.3. izlozes organizēšanas kārtība;

4.4. izlozes biļešu vai kuponu izsniegšanas un savākšanas kārtība;

4.5. kārtība, kādā notiek pieteikšanās uz laimestu un tā saņemšana;

4.6. laimestu saraksts;

4.7. paredzētais izlozes apjoms (biļešu skaits, cena un realizācijas apjoms);

4.8. paredzētais izlozes izdevumu apmērs;

4.9. paredzētais izlozes peļņas apmērs un sadalījums.

5. Atzīt par spēku zaudējušiem Ministru kabineta 1995.gada 7.marta noteikumus Nr.50 "Noteikumi par sabiedrisko un reliģisko organizāciju rīkoto izložu organizēšanu" (Latvijas Vēstnesis, 1995, 41.nr.; 1997, 132.nr.; 2005, 100.nr.).

